REPUBLIKA SRBIJA

NARODNA SKUPŠTINA

Odbor za dijasporu i Srbe u regionu

09 Broj:službeno

07. mart 2015.godine

Beograd

**B E L E Š K A**

**sa sastanka predsednika Odbora za dijasporu i Srbe u regionu**

**dr Janka Veselinovića sa studentima srpskog porekla iz regiona,**

**održanog 5. marta 2015. godine, sa početkom u 12,00 časova**

Sastanak je održan u prostorijama biblioteke Doma Narodne skupštine Republike Srbije, Trg Nikole Pašića 13 na prvom spratu sa početkom u 12,00 časova.

Sastanku je prisustvovalo 13 studenata srpskog porekla iz Mađarske, Albanije, Rumunije i Makedonije, koji studiraju u Beogradu i koji pohađaju program Vlade Republike Srbije „Srbija za Srbe iz regiona“. Studenti su došli u pratnji Đorđa Aleksića, samostalnog savetnika u Upravi za saradnju s dijasporom i Srbima u regionu.

Poseta studenata Narodnoj skupštini i sastanak sa predsednikom Odbora za dijasporu i Srbe u regionu realizovan je na inicijativu Uprave za saradnju s dijasporom i Srbima u regionu.

Projektom „Srbija za Srbe iz regiona“ obezbeđene su stipendije za mlade pripadnike srpske nacionalne zajednice iz država u regionu. Sprovođenjem ovog projekta Republika Srbija želi da očuva njihov identitet koji čini maternji jezik, tradicija i kultura.U 2014. godini u okviru projekta „Srbija za Srbe iz regiona“, nastavu u visokoškolskim ustanovama je pohađalo 28 studenata iz zemalja regiona.

Predsednik Odbora za dijasporu i Srbe u regionu dr Janko Veselinović je na početku sastanka pozdravio prisutne i izneo nekoliko detalja o radu i aktivnostima Odbora, a potom ih zamolio da se predstave i kažu po nekoliko rečenica o problemima sa kojima se susreću u zemljama iz kojih dolaze, kao i da iznesu utiske boravka u Srbiji.

U razgovoru su učestvovali: Dragana Milenković iz Makedonije, student treće godine Hemijskog fakulteta Univerziteta u Beogradu; Jasmina Đurđev iz Temišvara, Rumunija, koja je od oktobra meseca prošle godine u Beogradu i na intenzivnom je kursu srpskog jezika, (svakodnevni petočasovni kurs za studente iz ovog Programa drže iskusni profesori Filološkog fakulteta Univerziteta u Beogradu); Nikola Savić, student četvrte godine Fakulteta političkih nauka u Beogradu; Izmir Musić iz Albanije, student Stomatološkog fakulteta i Gordana Hajkoja, takođe iz Albanije. Svi studenti su u razgovoru pored problema položaja Srba u zemlji iz koje dolaze, nedostatka adekvatnog koncepta kontinuiranog i kvalitetnog učenja srpskog jezika u toj zemlji, naveli i problem što Srbi u matičnoj zemlji nisu dovoljno informisani o Srbima koji žive u zemljama regiona. Takav odnos studenti doživljavaju kao jedan svojevrstan oblik zatvorenosti matice prema Srbima u regionu i predlažu da se u tom smislu preduzmu određeni koraci. Svi su se složili sa činjenicom da mladi studenti iz regiona koji uopšte ne znaju ili slabo poznaju srpski jezik, kada u okviru Programa dođu u Srbiju imaju velikih poteškoća. S tim u vezi, naglasili su da je neophono preduzeti korake, kako bi se u zemljama regiona stvorio prostor i atmosfera delotvornog učenja srpskog jezika, što bi ujedno svima, koji nameravaju da studiraju u Srbiji značilo adekvatnu pripremljenost. Takođe su u razgovoru istakli da je mladim osobama srpskog porekla neophodno razvijati osećaj pripadnosti srpskom narodu i u tom smislu matica treba da pruži više. Iako su zadovoljni svakodnevnim petočasovnim učenjem jezika, koja se sprovodi u prvoj godini njihovog boravka u Srbiji, problem je što nakon tih časova ostaju upućeni jedni na druge. Naime, oni su raspoređeni u studentskim sobama tako da budu sa kolegom iz iste zemlje dolaska i nemaju priliku da nastave komunikaciju na srpskom. Tako, po njihovim rečima, ostaju bez mogućnosti delotvorne konverzacije na srpskom jeziku. Takođe su kao problem istakli to što se njihov boravak i studiranje od strane nadležnih institucija u Srbiji ne isprate do kraja. Naime, oni se pitaju šta se dešava sa onim mladima, koji provedu par godina u Srbiji i iz nekih razloga ne dovrše studije, pa se vrate u zemlju iz koje su došli. Dakle, po njima je neophodno studente ovog Programa ispratiti od početka do kraja njihovog studiranja i iznaći načine da boravak i studiranje u Srbiji budu svrsishodni i delotvorni u pravom smislu te reči.

Studenti srpskog porekla iz regiona, koji su prisustvovali sastanku su predložili, a Uprava za saradnju s dijasporom i Srbima u regionu se istim povodom obratila Odboru dopisom 09 Broj:9-514/15 i zatražila pisanu podršku Odbora za dijasporu i Srbe u regionu Narodne skupštine Republike Srbije za formiranjem studentske organizacije „Srpska akademska mreža Sv. Jovan Vladimir“ koja bi studentima iz Programa pomagala u komunikaciji sa institucijama i u povezivanju sa ostalim studentima u matici i regionu (U prilogu inicijativa)

Predsednik Odbora je dao usmenu podršku predlogu uz naglašavanje da će sa pisanom inicijativom Uprave, koja se odnosi na osnivanje navedene studentske organizacije biti upoznati članovi Odbora za dijasporu i Srbe u regioni, koji će se o tom predlogu izjasniti na sednici Odbora.

Sastanak je završen u 12,45 časova, nakon čega su studenti imali priliku da idu u obilazak zgrade Doma Narodne skupštine.

Belešku sačinila:

SEKRETAR ODBORA

Vesna Matić Vukašinović